Nasionale gesondheidsversekering: Geen omdraaikans, sê Ramaphosa | Maroela Media
Die regering gaan nie van plan verander oor die implementering van die nasionale gesondheidsversekering (NVG) nie, het pres. Cyril Ramaphosa dit Donderdag in die parlement duidelik gemaak.
"Dit is onregverdig, ondoeltreffend en onvolhoubaar. Ons het genoeg hulpbronne in die land om gesondheidsorg aan elke man, vrou en kind te verskaf, maar ons weier om dit te doen, want ons wil die belange van 'n paar bevorder tot nadeel van die res. Ons gaan dit verander en ons is heeltemal verbind daartoe."
Verlede week is miljarde rand op die JSE uitgewis toe die NVG-wetsontwerp in die parlement ter tafel gelê is. Die DA en ander partye dreig ook reeds om dit in die Konstitusionele Hof te laat toets.
Ramaphosa het die verliese betreur, maar die skuld daarvoor gepak op mense wat alarmistiese boodskappe daaroor rondstuur. "Ek voel jammer vir mense wat geld verloor het, maar verliese op die aandelebeurs gebeur maar van tyd tot tyd. Ons kan nie nou die 84% van mense wat by nasionale gesondheidsorg gaan baat, net agterlaat nie."
Die burgerregtegroep AfriForum sê egter die wetsontwerp beoog om die gesondheidsbedryf "geheel en al te kommuniseer". Hy sê dit gaan die regering die mag gee om te besluit watter behandeling 'n pasiënt benodig, wie dit moet verskaf en waar.
AfriForum sê die wet kan nog teengestaan word en glo soveel moontlik mense moet kapsie maak daarteen. Hy is onder meer bekommerd oor die koste verbonde aan die NVG. Ongeveer 8,3% van die bevolking gaan verplig wees om die NGV ten bate van die hele land te befonds. Volgens die Suid-Afrikaanse Inkomstediens (SAID) was daar in die 2018 belastingjaar slegs 4,8 miljoen geregistreerde belastingbetalers, terwyl Suid-Afrika se bevolkingsyfer in hierdie tydperk 57,7 miljoen was.
AfriForum sê die stelsel gaan die staat ook toegang gee tot ál jou mediese inligting en gesondheidsorgverskaffers sal dit onder mekaar mag deel. Ingevolge die voorgestelde wetsontwerp gaan die NVG selfs beteken dat die staat die keuse van huisdokter aan 'n pasiënt kan voorskryf, het die organisasie gesê.
Diegene wat die reëls verontagsaam gaan nie dekking hê nie en die regering gaan bepaal wát dienste kos, het AfriForum gesê. Hy waarsku dat mediese fondse moontlik ook heeltemal kan wegval en dat die staat medisyne vir almal gaan aankoop.
"Al hou die regering dit voor as die gans wat die goue eiers gaan lê, is die NGV nie die antwoord op die land se gesondheidsorgprobleme nie. Gelukkig kan dit nog gestop word. Suid-Afrikaners behoort hierdie stelsel met mag en mening teen te staan en aan AfriForum hul mandaat te gee om vryemarkbeginsels te beskerm," het Natasha Venter, veldtogbeampte by AfriForum, gesê.
Die Organisasie teen Belastingmisbruik (Outa) het in reaksie op die wetsontwerp gesê universele gesondheidsorg is ononderhandelbaar, maar tensy die wetsontwerp beduidend verander word, gaan die NVG misluk.
Outa het gesê hy gaan 'n voorlegging daaroor aan die parlement doen. Hy het gesê groot kommer heers oor die wetsontwerp in sy huidige formaat, die fonds wat daarvoor wat op die been gebring gaan word asook die uitwerking van die wetsontwerp op toegang tot gesondheidsorg.
"Ons het begrip vir die diepe kommer van die publiek wat die stelsel sal moet gebruik, die gesondheidsorgwerkers wat dit moet bedryf, asook diegene wat bekommerd is oor moontlike werksverliese in die mediesefondsbedryf en die breër gesondheidsorgstelsel," het Outa se dr. Heinrich Volmink gesê.
Outa waarsku ook dat die enorme bedrae geld wat in die NVG-fonds gestort gaan word, met 'n ysterhand beheer sal moet word. "Ons het 'n eindelose lys van voorbeelde gesien waar staatsgeld en -instellings gestroop is."
Outa meen daar is geen waarborg dat die NVG inderdaad toegang tot dienste aan armes gaan verbeter nie en dat die sentralisering van die stelsel hulle selfs verder kan marginaliseer.
Suid-Afrika bestee 12% van sy algehele begroting aan gesondheidsorg. "Die publiek kry nie waarde vir dié besteding nie. Die oplossing is nie om nog geld – wat ons nie het nie – na die probleem te gooi nie."
Die VF Plus het gesê hy is bekommerd oor Ramaphosa se oorvereenvoudiging van die situasie.
"Die grootste gevaar vir die mislukking van die NGV is die ANC-regering wat oor 25 jaar by herhaling gewys het hy is nie in staat om te regeer of te bestuur nie," het Philip van Staden, die VF Plus se woordvoerder oor gesondheid, gesê.
Geen kommentaar tot dusver.
Ons is sprakeloos van skok!
Nee wat.Hulpbronne ? Die belasting betaler se sak is seker die bronne wat alles gaan moet dra.Ou CR pel ek het nuus vir jou…daar is baie minder "hulpbronne " as wat jy dink.
So beteken hierdie nou dat privaat hospitale wegval en dat ek nie na my dokter van keuse mag gaan by wie ek en my gesin al 'n paadjie vir jare lank stap nie, maar dat die staat dit nou namens my gaan bepaal? Dit is mos 100% 'n kommunistiese stelsel? Ook verder, gaan my swaar verdiende belastinggeld wat ek betaal nou ook aangewend word sodat Jan-alleman dieselfde mediese sorg as ek moet ontvang? Maw, ek gaan bo-op alles ook ander verder moet subsidieer? Ek verstaan volkome dat nie almal 'n mediese fonds kan bekostig nie, maar hoekom moet ek dan… Lees meer »
Meneer die President Jy leef verseker in 'n droomwêreld. Jy sê net wat gesê moet word om te verseker dat jy jou pos behou. Die NGV gaan nie werk nie. Gaan jy in Virginia se staats hospital gaan lê indien jy iets moet oorkom? Nee beslis nie. Geld gaan geplunder word, die middelklas gaan verarm met die 5% belasting op jou salaris, bedrog, plunder van staatsfondse, meer eise teen die department agv nalatigheid want kundige mediese personeel gaan eenvoudig nie betaal word vir hulle werk deur die NGV nie en gaan dus die pad vat. Kyk hovel eise is tans… Lees meer »
Wat hier gebeur is dat die strewe na mag en om as oorwinnaars uit die stryd te tree, nou meer tel as redelikheid.